ສະ​ຫະ​ລັດ ຈະ​ຖອນ ກຳ​ລັງ​ສູ້​ລົບ ຈຳ​ນວນ​ນຶ່ງ ອອກ​ຈາກ ອາ​ຟ​ຣິ​ກາ
ທ່ານ​ນາງຟາ​ຣາ ກ່າວ​ວ່າ ສະ​ຫະ​ລັດ​ຈະ​ເລີ້ມ​ສົ່ງ ກຳ​ລັງ​ສູ້​ລົບ​ ຈາກກອງ​ພົນ​ໂດດ​ຈ້ອງ 101 ຂອງກອງ​ທັບ​ບົກ ກັບ​ຄືນ​ມາ​ຍັງ​ສະ​ຫະ​ລັດ ໃນໄລ​ຍະ​ສອງ​ສາມ​ອາ​ທິດ​ຕໍ່ໜ້ານີ້.
ສະຫະລັດເລີ້ມປ່ຽນແປງການມີໜ້າກຳລັງທະຫານຂອງຕົນໃນອາຟຣິກາໂດຍປະກາດວ່າ ຈະສົ່ງທະຫານລາບນຶ່ງກອງພັນກັບຄືນປະເທດ ແລະສົ່ງພວກຄູຝຶກທະຫານພິເສດໄປແທນ ເຈົ້າໜ້າທີ່ທຳນຽບຫ້າແຈກ່າວເຖິງການເຄື່ອນໄຫວນີ້ວ່າ “ເປັນການເຄື່ອນໄຫວອັນທຳອິດຂອງຫຼາຍໆຢ່າງ” ທີ່ຈະມີຜົນຕໍ່ການປະຕິບັດງານທາງທະຫານຂອງສະຫະລັດຢູ່ໃນທະວີບດັ່ງກ່າວໃນຂະນະທີ່ຕົນໄດ້ປ່ຽນແປງໃນການເພັ່ງເລັງຈາກການກໍ່ການຮ້າຍ ໄປໃສ່ການແຂ່ງຂັນທາງອຳນາດໂດຍລວມ ໃນຖະແຫຼງການທີ່ນຳອອກເຜີຍແຜ່ໃນວັນພຸດວານນີ້ ໂຄສົກຂອງທຳນຽບຫ້າແຈ ທ່ານນາງອາລິສສາ ຟາຣາ (Alyssa Farah) ກ່າວວ່າ ການເຄື່ອນໄຫວດັ່ງກ່າວນີ້ ຈະຊ່ວຍສະຫະລັດ “ໃຫ້ສາມາດແຂ່ງຂັນໄດ້ດີຂຶ້ນ ກັບຈີນ ແລະຣັດເຊຍ ຢູ່ໃນທະວີບອາຟຣິກາ ” ທ່ານນາງຟາຣາ ກ່າວວ່າ ສະຫະລັດຈະເລີ້ມສົ່ງກຳລັງສູ້ລົບຈາກກອງພົນໂດດຈ້ອງ 101 ຂອງກອງທັບບົກ ກັບຄືນມາຍັງສະຫະລັດ ໃນໄລຍະສອງສາມອາທິດຕໍ່ໜ້ານີ້ ເພື່ອທົດແທນກຳລັງດັ່ງກ່າວ ສະຫະລັດຈະຈັດສົ່ງກອງພັນທະຫານບົກຊ່ວຍຮັກສາຄວາມປອດໄພ (SFAB) ທີ 1 ໄປປະຕິບັດງານ ຮ່ວມກັບກຳລັງທີ່ເຈົ້າໜ້າທີ່ກະຊວງປ້ອງກັນປະເທດເອີ້ນວ່າ ຢູ່ໃນປະເທດ “ທີ່ພວມເປັນຈຸດສົນໃຈ ” “ກອງພັນທະຫານບົກ ຊ່ວຍຮັກສາຄວາມປອດໄພ SFAB ມີເຈົ້າໜ້າທີ່ໄດ້ຮັບການຝຶກມາແລ້ວ ແລະມີອຸບປະກອນພິເສດ ສຳລັບໃຫ້ການຝຶກແອບ ໃຫ້ຄຳແນະນຳແລະໃຫ້ການຊ່ວຍເຫຼືອໃນການປະຕິບັດງານ” ນັ້ນຄືຄຳເວົ້າຂອງທ່ານນາງຟາຣາ ຢູ່ໃນຖະແຫຼງການ ແລະທ່ານນາງກ່າວຕື່ມວ່າ ມັນເປັນພາລະກິດທີ່ພວກເຂົາເຈົ້າສາມາດ “ເຮັດໄດ້ຢ່າງມີປະສິດທິຜົນຫຼາຍກວ່າກົມກອງທຳມະດາ ” ສະມາຊິກຂອງກອງພັນທະຫານບົກຊ່ວຍຮັກສາຄວາມປອດໄພ SFAB ທີ 1 ກ່ອນໜ້ານີ້ເຄີຍຖືກສົ່ງໄປໃຫ້ການຝຶກແອບແລະໃຫ້ຄຳແນະນຳແກ່ກຳລັງຮັກສາຄວາມສະຫງົບຂອງອັຟການິສຖານມາແລ້ວ ການເຄື່ອນໄຫວດັ່ງກ່າວນີ້ ຄາດຈະ ຈະຫລຸດຈຳນວນທະຫານອາເມຣິກັນທັງໝົດທີ່ປະຈຳການໃນອາຟຣິກາລົງ ແລະມີຂຶ້ນໃນຂະນະທີ່ທຳນຽບຫ້າແຈພວມທົບທວນເບິ່ງແຜນການ ທີ່ຈະຕັດກຳລັງທະຫານອາເມຣິກັນ ປະມານ 6,000 ຄົນ ໃນອາຟຣິກາລົງ